
Coa APPlicación do bautismo 
baixas da nube a graza do Espírito.

1. Ver: A pomba.

-Podemos ensinar aos rapaces unha pomba e preguntamos que representa para os cristiáns. Algúns nos dirán que é a pomba da paz, pero tamén lles comentaremos que os cristiáns representamos con ela ao Espírito Santo. A razón é que o día do bautismo de Xesús, viuse baixar sobre el, o Espírito en forma de pomba. (Buscamos no templo imaxes do Espírito Santo).

Quen é o Espírito Santo? Cal é a súa misión? Como recibilo? 

2. XULGAR: Polo bautismo baixas da nube á graza do Espírito.

-No evanxeo deste domingo dísenos que Xoán Bautista deu testemuño dicindo: “vin o Espírito que baixaba do ceo como unha pomba, e pousouse sobre Xesús”… “E eu vino e dei testemuño de que este é o Fillo de Deus”.

+QUE NOS QUERE DICIR XESÚS?  

-Que no bautismo Xesús recibiu o Espírito Santo. 
-O Espírito Santo empúxao a anunciar o evanxeo, a proclamar o amor de Deus a todos curando os enfermos, perdoando os pecadores, salvando..
-A nós ELÍXENOS Deus, como a Isaías ou a Xesús, para ser luz, para levar o amor de Deus, a súa salvación, para ser testemuñas, para servir… A nosa RESPOSTA, ha de ser a do salmo: “Aquí estou, Señor, para facer a túa vontade”.
-Pero non estamos sos, para esta misión CONTAMOS CO ESPÍRITO SANTO: “Cando o Espírito Santo descenda sobre vós, recibiredes forza para ser as miñas testemuñas” (Feitos 1, 8).

-O debuxante Fano dinos que nós coa aplicación do bautismo baixamos da nube A GRAZA do Espírito. O Espírito dános a súa graza que alimentamos nos sacramentos e na oración… Esa graza fortalécenos para levar o amor de Deus Pai “Todoagarimoso” a todos os que nos atopemos.  

  Sabías todo isto? Como ser testemuñas de Xesús? 

3. ACTUAR: Activa a graza do teu bautismo.

-Non esquezas que Xesús dáche unha tarefa ou misión: sinalar a Xesús, levalo aos demais, como Xoán Bautista. 

-Debes transmitir e facer visible e crible o amor de Deus. Como? Servindo, axudando, consolando, sendo testemuña de Xesús. 

-Contas non só coas túas forzas senón coa graza do Espírito recibido no bautismo. Baixa a aplicación do bautismo dando a túa resposta así: “Aquí estou, Señor, para facer a túa vontade”.

-Puntúate como testemuña de Xesús do 1 ao 10. 
-Facede para a misa un escrito asinado por todos: “Quero ser testemuña de Xesús dándoo a coñecer a todos. Eu comprométome a contar aos demais o que sei de Xesús para que o coñezan e lle queiran”.

						   Que imos facer?

A PALABRA

· ISAÍAS 49, 3. 5-6: Fágote luz das nacións, para que sexas a miña salvación.
     Díxome o Señor: «Ti es o meu servo, Israel, por medio de ti glorificareime». E agora di o Señor, o que me formou desde o ventre como servo seu, para que lle devolvese a Xacob, para que lle reunise a Israel; fun glorificado aos ollos de Deus. E o meu Deus era a miña forza: «É pouco que sexas o meu servo para restablecer as tribos de Xacob e traer de volta os superviventes de Israel. Fágote luz das nacións, para que a miña salvación alcance ata o confín da terra». 
	Palabra do Señor.

· SAL. 39: R/.   Aquí estou, Señor, para facer a túa vontade.

· CORINTIOS 1, 1-3: A vós, graza e paz de parte de Deus, noso Pai e do Señor Xesucristo 

Paulo, chamado a ser apóstolo de Xesucristo por vontade de Deus, e Sóstenes, o noso irmán, á Igrexa de Deus que está en Corinto, aos santificados por Xesucristo, chamados santos, con todos os que en calquera lugar invocan o nome do noso Señor Xesucristo, Señor deles e noso: a vós, graza e paz de parte de Deus, noso Pai, e do Señor Xesucristo. 

Palabra do Señor.

· XOÁN 1, 29-34: Este é o Año de Deus, que quita o pecado do mundo.

	
Narrador: Naquel tempo, ao ver Xoán a Xesús que viña cara a el, exclamou:

Xoán: -«Este é o Año de Deus, que quita o pecado do mundo. Este é aquel de quen eu dixen: “Tras de min vén un home que está por diante de min, porque existía antes ca min”. Eu non o coñecía, pero saín bautizar con auga, para que sexa manifestado a Israel».

Narrador: E Xoán deu testemuño dicindo:

Xoán: -«Contemplei o Espírito que baixaba do ceo como unha pomba, e pousouse sobre el. 

   Eu non o coñecía, pero o que me enviou bautizar con auga díxome: “Aquel sobre quen vexas baixar o Espírito e pousarse sobre el, ese é o que bautiza con Espírito Santo”. E eu vino e dei testemuño de que este é o Fillo de Deus». 

	   Palabra do Señor.         

      (Narrador - Xoán)




